b'\n_START_ARTICLE_\nFord Sterling\n_START_SECTION_\nBiografia\n_START_PARAGRAPH_\nFord Sterling (George Ford Stich Jr.) va n\xc3\xa9ixer a La Crosse el 1883 i de jove va treballar en el John Robinson Big Top circus fent de Keno el nen pallasso. La seva carrera cinematogr\xc3\xa0fica va comen\xc3\xa7ar el 1911 als estudis de la Biograph, per\xc3\xb2 quan Mack Sennett va abandonar aquesta companyia per crear al Keystone, Sterling el va seguir. All\xc3\xa0 va ser un dels actors principals de les com\xc3\xa8dies de slapstick interpretant personatges enfadats i de gestos rid\xc3\xadculs com Teheezal, el cap de policia dels Keystone Cops. El 1914 va deixar la Keystone per la LKO de Henry Lehrman per\xc3\xb2 va tornar-hi a finals del 1915 i despr\xc3\xa9s de nou el 1918. Tot i que els temps havien canviat i ja no era una de les figures principals, a partir dels anys 20 va tornar a gaudir d\'una certa popularitat i va treballar en moltes pel\xc2\xb7l\xc3\xadcules com a freelance. D\'aquesta \xc3\xa8poca destaca The Show Off (1926). Va realitzar la transici\xc3\xb3 al cinema sonor sense problemes i va continuar interpretant fins a l\'any 1936. Actor molt prol\xc3\xadfic, va participar en m\xc3\xa9s de 300 pel\xc2\xb7l\xc3\xadcules. _NEWLINE_Apart d\'actor, tamb\xc3\xa9 va dirigir diverses de les seves pel\xc2\xb7l\xc3\xadcules i va ser un fot\xc3\xb2graf de renom i un gran expert en el proc\xc3\xa9s fotogr\xc3\xa0fic del bromoli. Tamb\xc3\xa9 va crear una tira c\xc3\xb2mica denominada "The Sterling Kids" per al Chicago American. Va patir multitud de problemes de salut (havia patit diabetis molts anys) i es va retirar despr\xc3\xa9s de l\'amputaci\xc3\xb3 d\'una cama. Va morir d\'un atac de cor  el 13 d\'octubre de 1939.'